Et sammenstød med en anden spiller under en kamp mellem Fortuna Hjørring og KoldingQ har fået alvorlige konsekvenser for Fortuna Hjørrings målvogter Maria Christensen. Hun fik under kampen et knæ i panden og var kortvarigt bevidstløs. Nu er hun indlagt på neurologisk afdeling i Aalborg. Det skriver TV2 Sport. Der er endnu ikke kommet en diagnose af de skader, den 19-årige Maria Christensen pådrog sig i sammenstødet. - Der er heldigvis lidt bedring hver dag, men hun har det ikke godt. Hun har nogle ret voldsomme tics i hovedet og nerverne er påvirket, så overkroppen trækker til højre og underkroppen vil til venstre, fortæller Fortuna Hjørrings træner Brian Sørensen til TV 2 SPORT. Det er endnu usikkert, hvornår hun er klar til at vende tilbage til banen.

Referat:
Fortuna Hjørrings målvogter Marie Christensen er indlagt på ubestemt tid på neurologisk afdeling efter et sammenstød under en kamp.